ვიფსანია აგრიპინა

ვიფსანია აგრიპინა (დ. ??? — გ. ახ.წ. 20) — იმპერატორ ტიბერიუსის პირველი ცოლი. მარკუს ვიფსანიუს აგრიპასა და ატიკას ქალიშვილი, ტიტუს პომპონიუს ატიკუსის, ციცერონის საუკეთესო მეგობრის შვილიშვილი.
ბიოგრაფია
ავგუსტუსმა და მამამისმა, ის საკუთარ პირველ დაბადების დღემდე, ტიბერიუსზე, ავგუსტუსის გერზე დანშნეს. წყვილი დაახ. ძვ.წ. 19 წელს დაქორწინდა. მათი ვაჟი, დრუსუს იულიუს კეისარი ძვ.წ. 14 წელს დაიბადა.

მიუხედავად იმისა, რომ ვიფსანიასა და ტიბერიუსს ბედნიერი ქორწინება ჰქონდათ, ავგუსტუსმა ვიფსანიას მამის (რომელსაც ავგუსტუსის ქალიშვილი, იულია უფროსი ჰყავდა ცოლად ) გარდაცვალების შემდეგ მათ განქორწინება მოსთხოვა. ტიბერიუსს მეუღლესთან დარჩენა სურდა, და იულია მისი ორგული ხასიათის გამო ეზიზღებოდა, მაგრამ მამინაცვალმა ის მასზე დანიშნა, რომ ტიბერიუსის ძალაუფლება იულიანთა ოჯახისათვის დაეკავშირებინა. განქორწინების დროს ვიფსანია მეორე შვილზე იყო ორსულად, რომელიც ვერ გადარჩა. სენატორსა და ცნობილი ორატორის, გაიუს ასინიუს პოლიოს ვაჟზე გათხოვდა. მათ მინიმუმ ექვსი ვაჟი, და შესაძლოა ერთი ან მეტი ქალიშვილი შეეძინათ. ვიფსანია ახ.წ. 20 წელს გარდაიცვალა.

ტიბერიუსს გალუსი სასტიკად სძულდა, განსაკუთრებით იმიტომ, რომ გალუსი ამტკიცებდა, რომ დრუსუსი მისი შვილი იყო. 30 წელს, ტიბერიუსის წაქეზებით, სენატმა გალუსი საზოგადოებრივ მტრად გამოაცხადა. ის 33 წელს, ციხეში, შიმშილის გამო გარდაიცვალა.
შვილები
ვიფსანიას და გალუსის ვაჟები, რომელთა შესახებაც ინფორმაცია შემოგვრჩა:
გაიუს ასინიუს პოლიო — კონსული 23 წელს; გადაასახლეს შეთქმულების მონაწილეობის ბრალდებით, მოგვიანებით იმპერატრიცა ვალერია მესალინას ბრძანებით სიკვდილით დასაჯეს.
მარკუს ასინიუს აგრიპა — კონსული 25 წელს, გარდაიცვალა 26 წლის ბოლოს. ტაციტუსი მას აღწერს, როგორც „თავისი წინაპრების უღირსს“. მისი ვაჟი მარკუს ასინიუს მარცელიუსი 54 წელს კონსული იყო, მაშინ, როდესაც იმპერატორი კლავდიუსი გარდაიცვალა.
ასინიუს სალონიუსი (შესაძლოა ნაეუს ასინიუს სალონიუსი, ზოგჯერ არასწორად ეძახიან სალონიუსს) — გარდაიცვალა 22 წელს. ტაციტუსი მას აღწერს, როგორც „გამოჩენილ“ პიროვნებას. სალონიუსს იმპერატორ ტიბერიუსის ერთ-ერთ შვილიშვილზე დაქორწინებას უგეგმავდნენ.
სერვიუს ასინუს სელერი — კონსული სუფექტუსი 38 წელს. იმპერატორ კალიგულასგან მან უზარმაზარ ფასად შეიძინა თევზი. მოხსენიებულია სენეკას სატირაში, „კლავდიუსის გოგრად ქცევა“, სადაც ის იმპერატორის მიერ მოკლულ მრავალ ადამიანთა შორისაა მოხსენიებული; ის სავარაუდოდ 47 წლის შუა ხანებამდე დაიღუპა. როგორც ჩანს, ასინიუს სელერს ჰყავდა ქალიშვილი, სახელად ასინია აგრიპინა, თუმცა მისი ცხოვრება და, ზოგადად, არსებობა, მეტად ბუნდოვანია.
ასინიუს გალუსი (შესაძლოა ლუციუს ასინიუს გალუსი, ზოგჯერ არასწორად უწოდებენ გალოს) — 46 წელს მან შეთქმულება მოაწყო კლავდიუსის წინააღმდეგ და იძულებული გახდა გადასახლებაში წასულიყო. კასიუს დიონი მას აღწერს, როგორც „ძალიან პატარა და მახინჯ კაცს“. მოგვიანებით შეიწყალეს, და 62 წელს კონსული გახდა.
გნეუს ასინიუსი — მისი არსებობა ჩაწერილია პუტეოლის მცხოვრებთა მიერ, რადგან ის ამ ქალაქის მფარველად მიიჩნეოდა. მის შესახებ სხვა არაფერია ცნობილი.
გარდა მათი ვაჟებისა, ვიფსანიას და გალუსს, სავარაუდოდ, მინიმუმ ერთი ქალიშვილი, შესაძლოა მეტიც შეეძინათ. პომპონია გრაესინა ავლუს პლავციუსზე გათხოვილი, ღირსეული ქალბატონი იყო, რომელიც შესაძლოა ვიფსიანას ქალიშვილის შვილი ყოფილიყო. პლავციუსი ბრიტანეთის დაპყრობაში მონაწილე გენერალი გახლდათ. ნერონმა მათი ვაჟი მოკლა, გავრცელებული ინფორმაციით იმის გამო, რომ აგრიპინა უმცროსს, ნერონის დედას, ის უყვარდა და აქეზებდა, რომ ტახტი მიესაკუთრებინა.

ტაციტუსი აცხადებს, რომ ვიფსანია იყო აგრიპას შვილებიდან ერთადერთი, რომელიც ბუნებრივი სიკვდილით დაიღუპა, და რომელიც რაღაცამ არ შეიწირა. ის თავისი დროის ერთ-ერთი უმნიშვნელოვანესი ქალი იყო, და ახ.წ. 21-დან 23 წლამდე მისმა ვაჟმა, დრუსუსმა მის ხსოვნას არაერთი ქანდაკება, მონეტა თუ წარწერა მიუძღვნა.